แจ้งเกิดเลย ส่อง 6 แข้งช้างศึกหน้าใหม่ ผู้พิชิตใจ ราเยวัช
หลังประกาศรายชื่อนักเตะทีมชาติไทย 22 คนสุดท้าย ที่มีคิวบุกไปทำศึกนัดกระชับมิตรกับ อุซเบกิสถาน ที่กรุงทาชเคนต์ ในสัปดาห์หน้า ซึ่งปรากฏว่าไร้ชื่อของขุนพลจากค่าย กิเลนผยอง เอสซีจี เมืองทอง ยูไนเต็ด รวมอยู่ด้วย เพราะกรำศึกหนักมาร่วมเดือน ทำให้มีดาวเตะหน้าใหม่ได้รับโอกาสติดทีมเข้ามาในครั้งนี้ถึง 6 ราย,ซึ่งก่อนที่เกมนัดกระชับมิตรดังกล่าวจะได้ฤกษ์เผดียงแข้งกันในสัปดาห์หน้า ทีมข่าวไทยรัฐออนไลน์จะพาไปส่อง 6 แข้งหน้าใหม่ในครั้งนี้ว่า มีจุดเด่นตรงไหนบ้างที่สามารถพิชิตใจ มิโลวาน ราเยวัช จนสามารถคว้าตั๋วไปโชว์ฝีเท้าในเกมฟีฟ่าเดย์ครั้งนี้,พรรษา เหมวิบูลย์,โย่ง พรรษา เหมวิบูลย์ ถือเป็นหนึ่งในนักเตะที่ถูกสเปกของ ราเยวัช พอสมควร เพราะคุณชาวเซอร์เบียได้บอกไปแล้วว่า ต้องการที่จะเข้ามาขันแนวรับของทีมชาติไทยให้ดีขึ้นกว่าเดิม และด้วยจุดเด่นที่ความสูง 190 เซนติเมตร ที่ผู้เล่นในตำแหน่งเซ็นเตอร์ฮาล์ฟของเมืองไทยไม่ค่อยมีมากนัก บวกกับสไตล์การเล่นที่เด็ดขาด เล่นลูกกลางอากาศได้ดี ซึ่งเป็นจุดที่เจ้าตัวน่าจะได้รับโอกาสสักครั้งในการพิสูจน์ตัวเองบนเวทีระดับชาติ,ชัยวัฒน์ บุราณ,ปีกซ้ายวัย 20 ปีจากเมืองคอนรายนี้ มีชื่อเป็นหนึ่งในขาประจำของทีมชาติไทย ยู-23 แต่ด้วยฟอร์มที่ยอดเยี่ยมกับพัทยา ยูไนเต็ด โดยเฉพาะเซ้นส์ในการผ่านบอลที่เฉียบขาด และจังหวะปั้นเกม ทำให้กุนซือช้างศึกป้ายแดงชาวเซอร์เบีย ไม่ลังเลที่จะใส่ชื่อของ ชัยวัฒน์ บุราณ ลงไปในลิสต์นักเตะที่น่าจับตามอง และเจ้าตัวน่าจะโชว์ของให้กับ ราเยวัช ได้ประทับใจไม่น้อยในระหว่างการเก็บตัวที่แคมป์เกียรติธานี จนส่งผลให้มีชื่อเป็นหนึ่งใน 22 คนสุดท้าย ที่ได้มีโอกาสบุกทาชเคนต์ในครั้งนี้,เฉลิมพงษ์ เกิดแก้ว,ปราการหลังจากค่ายสวาทแคทรายนี้ ดูเหมือนว่าจะไม่ค่อยถูกพูดถึงนักในฐานะแคนดิเดตทีมชาติไทย เพราะวัยย่างเข้าสู่เลข 3 แต่ถ้ามองลึกในรายละเอียดจะเห็นว่า เฉลิมพงษ์ ค่อนข้างมีความสม่ำเสมอ ทุ่มเทแบบถึงลูกถึงคน แถมยังมีความเป็นผู้นำสูง นั่นจึงน่าจะเป็นจุดสำคัญที่ไปเตะตาสตาฟฟ์โค้ชช้างศึกเข้าอย่างจัง และในเกมที่บุกไปเยือนอุซเบกิสถาน น่าจะเป็นหนึ่งในเกมสำคัญที่เจ้าตัวจะได้ฉายฟอร์มให้ ราเยวัช ได้เห็นว่ามีดีแค่ไหนในการขยับมาตรฐานฝีเท้าขึ้นสู่ระดับชาติ,พีรดนย์ ฉ่ำรัศมี,เจ้านิว ผงาดขึ้นมามีชื่อเสียงในวงการลูกหนังได้ ไม่ใช่เพราะแค่การเป็นลูกชายหัวแก้วหัวแหวนเลี่ยมทองของอดีตทีมชาติอย่าง ประภาส ฉ่ำรัศมี แต่เพราะความสามารถที่โดดเด่นและทักษะเชิงสูงของเจ้าตัวต่างหาก ซึ่งทำให้เป็นที่ยอมรับ และจากผลงานกับพัทยา ยูไนเต็ด คงปฏิเสธไม่ได้ว่า นิวฉ่ำ ยอดเยี่ยมเพียงใดในตำแหน่งมิดฟิลด์ ซึ่งการโดนหนีบไปบุกอุซเบกิสถานในครั้งนี้ ถือเป็นโอกาสดีที่เจ้าตัวจะเดินตามรอยผู้เป็นพ่อ ในสีเสื้อทีมชาติไทย,ชุติพนธ์ ทองแท้,หลังคว้าเหรียญทองในศึกซีเกมส์ 2013 ที่กรุงเนย์ปิดอว์ ประเทศเมียนมา มาครองได้สำเร็จ ชื่อของ บอล ชุติพนธ์ ก็ไม่ได้เข้าใกล้กับสารบบทีมชาติอีกเลย กระทั่งการกลับมาทำผลงานได้อย่างยอดเยี่ยมกับต้นสังกัด ราชบุรี มิตรผล เอฟซี ในซีซั่นนี้ ทำให้ ชุติพนธ์ โชว์ผลงานได้เตะตา ราเยวัช และทีมงาน กระทั่งถูกเรียกเข้าแคมป์เก็บตัว และรักษามาตรฐานของตัวเอง จนสามารถจับจองตั๋วลุยอุซเบฯ ได้สำเร็จ,เควิน ดีรมรัมย์,ดาวเตะลูกครึ่งไทย-สวีดิช วัย 19 ปี ถูกจับตามองแบบต่อเนื่อง หลังโชว์ฟอร์มได้อย่างน่าทึ่งกับต้นสังกัดในเกมไทยลีก และคาดว่าอาจถูกเรียกตัวติดทีมยู-23 ลุยซีเกมส์ แต่กลับกลายเป็น ราเยวัช ที่ให้โอกาสเจ้าตัวขึ้นมาลองของในทีมชุดใหญ่ชนิดเซอร์ไพรส์เล็กๆ ซึ่งด้วยประสบการณ์ในยุโรปที่ เควิน เคยผ่านมา น่าจะมีอะไรหลายอย่างที่กุนซือทีมชาติไทยชื่นชอบ และน่าจะเป็นตัวทีเด็ดสำหรับทีมชาติไทยในการบุกไปเยือนกรุงทาชเคนต์ครั้งนี้ด้วย,อย่าลืมติดตามให้กำลังใจเชียร์ทัพนักเตะทีมชาติไทย ในการทำศึกนัดกระชับมิตรกับ อุซเบกิสถาน ในวันอังคารที่ 6 มิถุนายนนี้ เวลา 20.30 น. ไทยรัฐทีวี ช่อง 32 ถ่ายทอดสดให้ชมทั่วประเทศ.
หลังประกาศรายชื่อนักเตะทีมชาติไทย 22 คนสุดท้าย ที่มีคิวบุกไปทำศึกนัดกระชับมิตรกับอุซเบกิสถานในสัปดาห์หน้า ซึ่งปรากฏว่าไร้ชื่อของขุนพลจากค่าย กิเลนผยอง เอสซีจี เมืองทอง ยูไนเต็ด เพราะกรำศึกหนักมาร่วมเดือน
ช้างศึก,ทีมชาติไทย,สกู๊ปกีฬา,มิโลวาน ราเยวัช,6 นักเตะทีมชาติหน้าใหม่